আগামী লোকসভা নির্বাচনে ঝাড়গ্রাম নিয়ে দুশ্চিন্তা কাটাতে সচেষ্ট হলেন তৃণমূল সুপ্রিমো মমতা বন্দ্যোপাধ্যায়। বৃহস্পতিবার আদিবাসী দিবসে ঝাড়গ্রামের সভায় তাঁর বক্তৃতা থেকে তেমন বার্তাই ভেসে এল।

এই বিষয়ে অন্যান্য খবর

ফেসবুকে মমতার নতুন কবিতা, ক্ষুব্ধ মুখ্যমন্ত্রী বিঁধলেন মোদীকে


এ দিন একই সঙ্গে বিজেপি ও মাওবাদীদের নি‌শানা করেন তৃণমূল নেত্রী। তিনি বলেন, বিজেপি মানুষের সঙ্গে মানুষের বিবাদ বাঁধায়। বিজেপি বিরোধিতায় জঙ্গলমহলের মানুষকে আহ্বান করেন তিনি।
জঙ্গলমহলে ফের মাওবাদীদের অশনি সংকেত যে তাঁকে চিন্তায় রেখেছে, তা-ও মমতার কথায় স্পষ্ট। ঝাড়গ্রামের মানুষের উদ্দেশে তৃণমূল নেত্রী বলেন, ‘‘জঙ্গলমহলে ফের মাওবাদী আনা হচ্ছে। মাওবাদীদের সমর্থন করবেন না।’’ তিনি আরও বলেন, ‘‘ঝাড়খণ্ডের ভাই-বোন আমাদের ভাই-বোন। কিন্তু উগ্রপন্থীদের ভালবাসি না।’’
একই সঙ্গে মুখ্যমন্ত্রী ঝাড়গ্রামে নানা উন্নয়নের কথা জানান। তিনি বলেন, ‘‘স্থানীয় ছেলেমেয়েদের আর বাইরে পড়তে যেতে হবে না।’’ ঝাড়গ্রামে নতুন বিশ্ববিদ্যালয় এবং ঝাড়গ্রাম, পুরুলিয়ায় আরও অলচিকি স্কুল হবে বলে জানান তিনি।